**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

 N 50- Լ

 «20» դեկտեմբերի 2024 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2025 ԹՎԱԿԱՆԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 1-ին մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2025 թվականի ծրագիրը՝ համաձայն հավելվածի:

**ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի

2024թ. դեկտեմբերի 20-ի թիվ 50-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2025 ԹՎԱԿԱՆԻ ԾՐԱԳԻՐ**

**Հաշվապահական հաշվառման և աուդիտորական գործունեության ոլորտներում առկա հիմնախնդիրները**

2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման մասնագիտացված կառույցներ-հանրային վերա­հսկո­ղության խորհուրդ մոդելը։ Վերը նշված օրենքների ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի՝

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաստանի աուդիտորների և փորձագետ հաշվապահների պալատ» հասարակական կազմա­կեր­պությունը (այսուհետ՝ Պալատ) հավատարմագրվել է որպես օրենքով նախատեսված առաջին մասնագիտացված կառույց, իսկ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին։ Ընդ որում, ՀՎԽ աշխատակարգը հաստատվել է ՀՀ ֆինանսների նախարարի 2020 թվականի հուլիսի 8-ի թիվ 196-Լ հրամանով։

2020 և 2021 թվականների ընթացքում վերը նշված կառույցների աշխատանքները հիմնականում կենտրոնացված էին մասնագիտական կառույցին աուդիտորական կազմակերպությունների, աուդիտորների և փորձագետ հաշվապահների անդամակցության, ինչպես նաև որակավորման համար անհրաժեշտ իրավական կառուցակարգերի մշակման և հաստատման վրա:

2024 թվականին ՀՎԽ կողմից շարունակվել է ոլորտները կարգավորող օրենքներից բխող իրավական ակտերի ընդունման ապահովման գործընթացը։ Իրականացվել են նաև փոփոխություններ արդեն իսկ հաստատված կարգավորումներում, որոնց նպատակը գործնականում ծառացած որոշ խնդիրների լուծումն է: Մասնավորապես, նոր խմբագրությամբ է հաստատվել աուդիտորի և փորձագետ հաշվապահի որակավորման քննությունների ծրագիրը (այդ թվում՝ քննական առարկաների կազմը) և որակավորման քննությունների անցկացման կարգը, փոփոխություններ են կատարվել նաև մասնագիտացված կառույցի անդամների նկատմամբ կարգապահական պատասխանատվության միջոցների կիրառման կարգում, ինչպես նաև աուդիտորի և փորձագետ հաշվապահի որակավորման քննություններից ազատման կարգում և աուդիտորի և փորձագետ հաշվապահի որակավորման քննությունների վճարների չափերում։

Միաժամանակ, Պալատի կողմից 2024 թվականի ընթացքում իրականացվել է ժամանակացույցով նախատեսված աուդիտորական կազմակերպու­թյունների արտաքին գնահատման գործընթացը, որոնց արդյունքներով պատասխանատվության միջոցներ են կիրառվել մի շարք աուդիտորական ընկերությունների նկատմամբ: ՀՎԽ-ի կողմից քննվել են աուդիտորական կազմակերպությունների կողմից ներկայացված բողոքները, որոնց նկատմամբ, արտաքին գնահատման գործընթացի արդյունքում` Պալատի կողմից կիրառվել են կարգապահական պատասխանատվության միջոցներ՝ Պալատին անդամակցության դադարեցում և որակավորման չեղարկում։

ՀՀ ֆինանսների նախարարի 2024 թվականի օգոստոսի 20-ի թիվ 250-Ն հրամանով հաստատվել է միկրոկազմակերպությունների ֆինանսատնտեսական գործունեության հաշվապահական հաշվառման օրինակելի հաշվային պլանը և դրա կիրառման հրահանգը։

Հաստատվել է նաև 2025 թվականին արտաքին գնահատման ենթակա աուդիտորական կազմակերպությունների ցանկը և ժամանակացույցը։

Միաժամանակ, հաշվի առնելով Հաշվապահական հաշվառման մասին ՀՀ օրենքով ֆինանսական հաշվետվությունների հրապարակման և աուդիտի վերաբերյալ պահանջները, ՀՀ ֆինանսների նախարարության կողմից 2023 թվականի արդյունքներով նույնականացվել են 554 կազմակերպություններ, որոնց 2023 թվականի ֆինանսական հաշվետվությունները ենթակա են պարտադիր աուդիտի և հրապարակման: Ընդ որում, ՀՀ հրապարակային ծանուցումների պաշտոնական <http://www.azdarar.am> ինտերնետային կայքի Տարեկան ֆինանսական հաշվետվություններ բաժնում հրապարակված տեղեկատվության ուսումնասիրության արդյունքները ցույց են տվել, որ 2022 թվականի հաշվետու տարվա համեմատ կազմակերպությունների կողմից ֆինանսական հաշվետվությունները օրենսդրությամբ սահմանված կարգով և ժամկետում հրապարակելու գործընթացում արձանագրվել է բարելավում: Օրենսդրությամբ սահմանված կարգի և/կամ ժամկետի խախտմամբ ֆինանսական հաշվետվություններ հրապարակած, ինչպես նաև ֆինանսական հաշվետվությունները չհրապարակած կազմակերպությունների վերաբերյալ տեղեկատվությունը ներկայացվել է Պետական եկամուտների կոմիտե՝ օրենսդրությամբ նախատեսված վարչարարության իրականացման նպատակով:

Մշակվել և ՀՀ կառավարության հավանությանն է արժանացել Վարչական իրավախախտումների վերաբերյալ Հայաստանի Հանրապետության օրենսգրքում փոփոխություններ և լրացումներ կատարելու մասին ՀՀ օրենքի նախագիծը, որի նպատակն է բարձրացնել ֆինանսական հաշվետվությունները օրենքով սահմանված կարգով կամ ժամկետում չհրապարակելու համար նախատեսված վարչական պատասխանատվության չափերը՝ մոտարկելով աուդիտի միջին արժեքին: Օրենքի նախագծով նաև պատժամիջոցներ են սահմանվել՝ հանրային հատվածի կազմակերպություններում չորակավորված գլխավոր հաշվապահ աշխատանքի ընդունելու դեպքում՝ կազմակերպությունների ղեկավարի նկատմամբ։

Հաշվապահական հաշվառման և աուդիտորական գործունեության ոլորտներում առկա հիմնախնդիրները կարելի է դասակարգել հետևյալ ուղղություններով.

1. ՀՀ տարածքում գործող ֆինանսական հաշվետվությունների և աուդիտի միջազգային ստան­դարտների վերջին հայերեն թարգմանությունները կատարվել են 2019 թվականին, և նշված ժամանակահատվածից հետո վերոնշյալ ստան­դարտներում տեղի են ունեցել մի շարք փոփոխություններ, որոնք դեռևս թարգմանված չեն։

2. Աուդիտորական ծառայությունների որակի հսկողության պահանջների պահպանման արտաքին գնահատման գործընթացի շարունակական կատարելագործման նպատակով նույնականացվել են ընթացակարգային որոշ խնդիրներ, ինչպես նաև կարևորվել է գործընթացում ներգրավված տարբեր օղակների՝ ոլորտի կարգավորումների վերաբերյալ շարունակական մասնագիտական զարգացումը։

**Հաշվապահական հաշվառման և աուդիտորական գործունեության կարգավորմանն ուղղված միջոցառումները**

2025 թվականին ՀՎԽ կողմից նախատեսվում է շարունակել աուդիտորական ծառայությունների որակի արտաքին գնահատման համակարգի կատարելագործման աշխատանքները՝ Պալատի հետ համագործակցությամբ: Մասնավորապես, նախատեսվում է Պալատի կողմից 2024 թվականին արտաքին գնահատման ենթակա բոլոր կազմակերպությունների արտաքին գնահատումն ավարտելուց հետո դիտարկել աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերում անհրաժեշտ փոփոխությունների իրականացումը:

Հաշվապահական հաշվառման և աուդիտի մեթոդական բնույթի աշխատանքների շրջանակներում նախատեսվում է իրականացնել ՀՀ-ում հրապարակված ֆինանսական հաշվետվությունների միջազգային ստանդարտներում և աուդիտի միջազգային ստանդարտներում կատարված փոփոխությունների թարգմանության և պաշտոնական հրապարակման գործընթացը:

Նախատեսվում է իրականացնել օրենսդրական փոփոխություններ՝ հստակեցնելու համար քաղաքականություն իրականացնող մարմնի, հանրային վերահսկողության խորհրդի և Պալատի լիազորությունների շրջանակը։

Միաժամանակ, նախատեսվում է նաև նախաձեռնել օրենսդրական փոփոխություններ՝ աուդիտորական ծառայությունների մատուցման հետ կապված դատական բողոքներում հանրային շահի գերակայության ամրապնդման, ինչպես նաև այդ բողոքների քննությանն ուղղված վարչարարության իրավական հենքի ուղղությամբ։

Բացի այդ, նախատեսվում է դատավորների վերապատրաստման ամենամյա ծրագրում ներառել հաշվապահական հաշվառման և աուդիտորական գործունեության ոլորտներին առնչվող մասնագիտական թեմաներ։

Միաժամանակ, հաշվի առնելով կազմակերպությունների 2020-2023 թվականների ֆինանսական հաշվետվությունների հրապարակման արդյունքները, նախատեսվում է նման վերլուծություն իրականացնել նաև 2024 թվականի ֆինանսական հաշվետվությունների համար։

Նախատեսվում է նաև մշակել կայունության հաշվետվողականության համակարգի՝ Հայաստանի Հանրապետությունում ներդրման ճանապարհային քարտեզ։